असिन मानती हैं कि हिंदी फिल्म इंडस्ट्री की कार्य-प्रणाली बहुत हद तक हॉलीवुड से मिलती-जुलती है। वे कहती हैं, हिंदी फिल्म इंडस्ट्री में अपने अब तक के अनुभव से कह सकती हूं कि यहां फिल्मों की मेकिंग स्टाइल कुछ अलग है। यहां हॉलीवुड टाइप की फंक्शनिंग है। साउथ में यह बात नहीं है। इसके अलावा साउथ की इंडस्ट्री और हिंदी फिल्म इंडस्ट्री में काफी समानताएं हैं। दोनों जगह के लोग प्रोफेशनल और टैलेंटेड हैं। असिन की दूसरी हिंदी फिल्म लंदन ड्रीम्स की शूटिंग पूरी हो चुकी है। इसके अतिरिक्त उनकी झोली में एक और उल्लेखनीय फिल्म है, जिसका नाम है नाइंटीन्थ स्टेप्स। अंतरराष्ट्रीय स्तर की कंपनी डिजनी फिल्म्स के बैनर तले बन रही इस फिल्म में असिन को अपने प्रिय अभिनेता कमल हासन के साथ अभिनय करने का अवसर मिला है। आने वाली फिल्म लंदन ड्रीम्स में अभिनय का अनुभव बांटते हुए असिन कहती हैं, बहुत अच्छा एक्सपीरिएंस रहा। हमने कई खूबसूरत लोकेशन पर लंदन ड्रीम्स की शूटिंग की। अजय और सलमान दोनों का सहयोग शूटिंग के दौरान मुझे मिला। विपुल सर के निर्देशन में अभिनय करके यादगार अनुभव हुआ है। वे जीनियस डायरेक्टर हैं।